ΓΡΑΠΤΗ ΕΡΩΤΗΣΗ E-1000/01

υποβολή: Paulo Casaca (PSE) προς την Επιτροπή

(30 Μαρτίου 2001)

Θέμα: Απαλλαγή 1999 Γεωργία

Οι διευκρινίσεις της Επιτροπής σχετικά με το σημείο 2.7 του δευτέρου ερωτηματολογίου που αφορά τη χορήγηση απαλλαγής για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 1999 δεν απαντούν στα ερωτήματα που τέθηκαν ως προς διάφορα ζητήματα. Μπορεί συνεπώς η Επιτροπή να διευκρινίσει τα ακόλουθα σημεία;

Σχετικά με το σημείο 2.7 γ): Η απάντηση δεν έχει σχέση με την ερώτηση. Η ερώτηση αφορά περιπτώσεις απάτης και παρατυπίες και όχι κοινούς μηχανισμούς της αγοράς για τη μείωση των πλεονασμάτων της παραγωγής. Για το λόγο αυτό, επαναλαμβάνω το ερώτημα που έχει ήδη τεθεί.

Απάντηση του κ. Fischler εξ ονόματος της Επιτροπής

(8 Ιουνίου 2001)

Το ερώτημα στο σημείο 2.7 (γ) του δεύτερου ερωτηματολογίου Blak για την απαλλαγή του 1999, στο οποίο αναφέρεται το αξιότιμο μέλος του Κοινοβουλίου, ήταν:

μπορεί η Επιτροπή να αναφέρει βάσει ποιας διατάξεως του κανονιστικού πλαισίου που αφορά τις ενισχύσεις στην κατανάλωση για αποκορυφωμένο γάλα, ή οποιοδήποτε άλλο γαλακτοκομικό προϊόν, μπορούν να επιβληθούν χρηματικές ποινές μέχρι και οκτώ φορές το ποσό της επιδότησης (π.χ. ενισχύσεις στην κατανάλωση ελαιολάδου, άρθρο 12 παράγραφος 6 του κανονισμού (ΕΟΚ) αριθ. 643/93 της Επιτροπής, της 19ης Μαρτίου 1993, για την τροποποίηση του κανονισμού (ΕΟΚ) αριθ. 2677/85 για τη θέσπιση κανόνων εφαρμογής του συστήματος ενισχύσεων στην κατανάλωση ελαιολάδου(1)).

Στην απάντηση που δόθηκε στο σημείο 2.7 (γ), η Επιτροπή εξήγησε τη διαδικασία πληρωμής των ενισχύσεων για τη χρησιμοποίηση αποκορυφωμένου γάλα σε σκόνη ή βουτύρου σε ορισμένα βιομηχανοποιημένα προϊόντα και παρείχε ορισμένα παραδείγματα κυρώσεων στον τομέα του γάλακτος.

Όντως, η Επιτροπή δεν απήντησε ρητά στο ερώτημα σχετικά με το πού στο γαλακτοκομικό τομέα, προβλέπεται η δυνατότητα επιβολής κυρώσεων μέχρι και οκτώ φορές το ύψος των ενισχύσεων. Εντούτοις, η Επιτροπή είναι σε θέση να πληροφορήσει το αξιότιμο μέλος του Κοινοβουλίου ότι καμία τέτοια ρητή διάταξη δεν προβλέπεται σε κανέναν από τους κανονισμούς που διέπουν τον τομέα του γάλακτος.

Οι ενισχύσεις για τη χρησιμοποίηση αποκορυφωμένου γάλα σε σκόνη στις ζωοτροφές και για τη χρησιμοποίηση βουτύρου σε παγωτά, προϊόντα ζαχαροπλαστικής κλπ., καταβάλλονται μόνον στις εγκρινόμενες από τα κράτη μέλη επιχειρήσεις (κανονισμός της Επιτροπής (ΕΚ) αριθ. 2799/1999, της 17ης Δεκεμβρίου 1999, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 όσον αφορά τη χορήγηση ενισχύσεων για αποκορυφωμένο γάλα και αποκορυφωμένο γάλα σε σκόνη που προορίζεται για ζωοτροφές και την πώληση του εν λόγω αποκορυφωμένου γάλατος σε σκόνη(2), άρθρο 9, και κανονισμός της Επιτροπής (ΕΚ) αριθ. 2571/1997, της 15ης Δεκεμβρίου 1997, για την πώληση βουτύρου σε μειωμένες τιμές και τη χορήγηση ενισχύσεων για κρέμα, βούτυρο και συμπυκνωμένο βούτυρο για τη χρησιμοποίησή τους στην παρασκευή προϊόντων ζαχαροπλαστικής, παγωτών και άλλων ειδών τροφίμων(3), άρθρο 10). Η σχετική έγκρισηπόκειται στην πλήρωση ορισμένων προϋποθέσεων. Εάν μετά από διενέργεια ελέγχων αποδειχθεί ότι κάποια επιχείρηση δεν πληροί τις εν λόγω προϋποθέσεις, πέραν της απώλειας της ενισχύσεως, είναι δυνατόν να ανασταλεί η ισχύς της εγκρίσεως για ένα έως δώδεκα μήνες, ανάλογα με τη σοβαρότητα της παρατυπίας. Αυτό μπορεί πράγματι, αφεαυτού, να συνιστά βαρύτατη κύρωση.

Προς συμπλήρωση της ενημέρωσης, ενδεχομένως να ενδιαφέρει το αξιότιμο μέλος του Κοινοβουλίου το γεγονός ότι στο πλαίσιο συστημάτων ενισχύσεων με βάση τις περιοχές, πουπόκεινται σε ελέγχους δυνάμει του ενοποιημένου συστήματος διαχείρισης και ελέγχου, οι κυρώσεις μπορούν να ανέρχονται μέχρι και πέντε φορές το ποσό της ενισχύσεως το οποίο καταχρηστικά ζητήθηκε ή καταβλήθηκε ήδη. Εάν από ορισμένο έλεγχο φανεί απόκλιση άνω του 20 %, ο δικαιούχος χάνει το συνολικό ποσό της ενίσχυσης.

(1) ΕΕ L 69 της 20.3.1993.

(2) ΕΕ L 340 της 31.12.1999.

(3) ΕΕ L 350 της 20.12.1997.